b'\n_START_ARTICLE_\nRuona (yritys)\n_START_PARAGRAPH_\nRuona Oy oli suomalainen Raahessa vuosina 1918\xe2\x80\x931952 toiminut metallialan yritys, jolla oli konepaja, valimo ja laivatelakka. Yhti\xc3\xb6n perustaja oli teknikko ja liikemies Juhan Wilhelm J\xc3\xa4rvinen. Ruona Oy toimi aluksi levy- ja korjauspajana ja se valmisti 1920-luvulla erilaisia peltituotteita (muun muassa maidonkuljetusastioita, ty\xc3\xb6nt\xc3\xb6k\xc3\xa4rryj\xc3\xa4 ja puutarha- sek\xc3\xa4 \xc3\xb6ljykannuja). Vuonna 1920 Ruona Oy rakensi oman telakan, jossa oli tilaa 10 laivalle ja my\xc3\xb6hemmin yhti\xc3\xb6 aloitti hinaajien h\xc3\xb6yrykattiloiden, varppausveneiden, s\xc3\xa4ili\xc3\xb6iden ja erilaisten nosto- ja kuljetuslaitteiden valmistuksen._NEWLINE_Kun yhti\xc3\xb6n johtajaksi tuli vuonna 1936 diplomi-insin\xc3\xb6\xc3\xb6ri Emil G. Oesch, Ruona Oy alkoi siirty\xc3\xa4 raskaan teollisuuden ja laivanrakennuksen piiriin. Yhti\xc3\xb6n tuotantolaitoksia laajennettiin niin, ett\xc3\xa4 vuonna 1938 valmistui koneistamo ja viilaamo, vuonna 1939 levyosaston laajennus, vuonna 1942 rauta- ja ter\xc3\xa4svalimo sek\xc3\xa4 paja ja vuonna 1946 nostotelakka. Valtaosan Ruona Oy:n tuotannosta muodostivat sotavuosina puolustusvoimien tilaukset ja sotien j\xc3\xa4lkeen 1940-luvun lopulla taas sotakorvaustoimitukset. Tuotannon arvo oli vuonna 1947 noin 200 miljoonaa markkaa ja henkil\xc3\xb6kuntaa oli noin 700. Vuonna 1945 aloitti toimintansa my\xc3\xb6s Ruonan oma ammattikoulu._NEWLINE_Ruona Oy:n toiminta p\xc3\xa4\xc3\xa4ttyi konkurssiin vuonna 1952 Oeschin kuoltua lokakuussa 1952. Ruona Oy:n konkurssi oli aikanaan Suomen suurin; alihankkijat mukaan luettuna noin 1 000 henkil\xc3\xb6\xc3\xa4 menetti ty\xc3\xb6paikkansa Raahen seudulla. Yhti\xc3\xb6n toimintaa jatkamaan perustettiin 1953 Raahe Oy. Uuden yhti\xc3\xb6n p\xc3\xa4\xc3\xa4omistaja oli Heikki H. Herlin. Raahe Oy jatkoi Ruona Oy:n ter\xc3\xa4svalimon toimintaa Raahessa. 1970-luvulle tultaessa Raahe Oy:n omistus siirtyi kokonaan Herlinien Kone Osakeyhti\xc3\xb6lle. Ter\xc3\xa4svalimoa laajennettiin 1970-luvulla muun muaassa pientavaran kaavaus- ja valulinjalla sek\xc3\xa4 uudella malliverstaalla. Tehtaalle perustettiin my\xc3\xb6s py\xc3\xb6r\xc3\xa4osasto, joka valmisti l\xc3\xa4hinn\xc3\xa4 py\xc3\xb6ri\xc3\xa4 Kone Oy:n tuottamia satamanostureita varten. Raahe Oy:n konepaja ja valimo fuusioitiin Kone Oy:n nosto- ja siirtolaiteryhm\xc3\xa4\xc3\xa4n vuonna 1979. Vuonna 1983 toteutettu suomalaisten ter\xc3\xa4svalimoiden toimialarationalisointi johti siihen, ett\xc3\xa4 Kone Oy keskittyi pieniin ja keskisuuriin ter\xc3\xa4svaluihin. _NEWLINE_Vuonna 1987 Kone Oy myi Raahen konepajatoimintansa raahelaiselle Miilukangas Oy:lle. Ter\xc3\xa4svalimo myytiin 1995 viidelle Koneen palveluksessa olleelle henkil\xc3\xb6lle ja sen toiminta jatkui aluksi Raahen Ter\xc3\xa4svalimo Oy:n nimell\xc3\xa4 ja sitten Keycast Oy:n nimell\xc3\xa4, kun vuonna 1999 tehty yrityskauppa synnytti pohjoismaisen ter\xc3\xa4svaluihin keskittyneen konsernin. Raahelainen Miilukangas Oy osti Keycast-konsernin Raahen ter\xc3\xa4svalimon liiketoiminnan vuonna 2013 ja valimo toimii nykyisin Miilucast Oy:n nimell\xc3\xa4.'